Broj: 711-I-746-P-126/22--19

Zagreb, 09. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ivane Paliske, voditeljice Ureda uprave i pravnih poslova trgovačkog društva 1. MAJ d.o.o. Labin, za davanjem očitovanja Povjerenstva,** na 163. sjednici održanoj dana 09. ožujka 2022.g. daje sljedeće

**OČITOVANJE**

1. **Sukladno odredbama članka 18. stavka 3. i 4. ZSSI-a Hrvatski sabor, odnosno predstavničko tijelo** **jedinice lokalne i područne (regionalne) samouprave utvrđuju popise pravnih osoba od posebnog državnog interesa, odnosno od posebnog interesa za tu jedinicu lokalne ili područne (regionalne) samouprave u smislu odredbi ZSSI-a.**
2. **Sukladno odredbama ZSSI-a članovi predstavničkog tijela jedinice lokalne samouprave nisu obveznici navedenog Zakona te se na iste ne primjenjuju odredbe ovog Zakona.**
3. **Povjerenstvo ukazuje podnositeljici zahtjeva da se za tumačenje članka 4. stavka 3. ZSSI-a, vezano uz obvezu prijavljivanja vlasništva poslovnih udjela člana predstavničkog tijela jedinice lokalne i područne (regionalne) samouprave u poslovnom subjektu, obrati Ministarstvu pravosuđa i uprave kao nadležnom tijelu.**
4. **Sukladno članku 7. točki d.) ZSSI-a predsjednicima i članovima uprava trgovačkih društva u kojima većinski udio u vlasništvu imaju jedinice lokalne i područne (regionalne) samouprave, zabranjeno je primiti dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
5. **Sukladno odredbama ZSSI-a nema zapreke da obveznici iz točke I. izreke prime dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), naknade troškova korištenja službenog računala i mobitela, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

**potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te plaćanje edukacija povezanih s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti budući da navedeni primici ne predstavlja dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

 Obrazloženje

Zahtjev za očitovanjem Povjerenstva podnijela je Ivana Paliska, voditeljica Ureda uprave i pravnih poslova trgovačkog društva 1. MAJ d.o.o. Labin. U Povjerenstvu zahtjev je zaprimljen 17. veljače 2022. godine pod poslovnim brojem 711-U-2994-P-126/22-01-2, povodom kojeg se vodi predmet broj P-126/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i onih uprava trgovačkih društava u kojima su većinski vlasnici trgovačka društva u kojima većinski udio imaju jedinice lokalne/područne samouprave, obveznici su ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica citirajući članak 18. stavak 4. ZSSI-a postavlja upit primjenjuju li se Odluke o određivanju pravnih osoba od interesa za sustav civilne zaštite na područjima jedinica lokalne samouprave odnosno područne (regionalne) samouprave koje dostavlja u privitku ili je potrebno donijeti novi popis pravnih osoba od posebnog interesa. Nadalje, podnositeljica postavlja upit izjednačavaju li se i članovi predstavničkog tijela s obveznicima ZSSI-a u pogledu obveze prijenosa dionica i vlasničkih udjela, sukladno čl. 19. st.1. Zakona, te primjenjuje li se isto i na obrtnike te konkretno postavlja upit može li član predstavničkog tijela, koji je obrtnik, biti u poslovnom odnosu sa jedinicom lokalne samouprave u kojoj je član predstavničkog tijela i s trgovačkim društvima u vlasništvu jedinice lokalne samouprave u kojoj je član predstavničkog tijela.

Nadalje, podnositeljica zahtjeva postavlja upit moraju li svi članovi predstavničkog tijela ili samo oni koji imaju 5% ili više udjela u vlasništvu poslovnog subjekta o tome obavijestiti predsjednika predstavničkog tijela. Isto tako, podnositeljica postavlja upit imaju li direktori trgovačkih društava u kojima jedince lokalne samouprave imaju većinski udio, sukladno kolektivnim ugovorima i pravilnicima o radu, prava na druge materijalne primitke pored ugovorene plaće te je li se u odnosu na njih isključuje primjena odredbi Zakona o radu i kolektivnoga ugovora, a ako da, temeljem čega se to može zaključiti.

Člankom 18. stavkom 3. i 4. propisano je da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Slijedom navedenog, Hrvatski sabor te predstavničko tijelo jedinice lokalne i područne (regionalne) samouprave jedini su ovlašteni donijeti popis upravnih osoba od posebnog interesa, pri čemu popis pravnih osoba od posebnog interesa donesen prema odredbama drugih zakona nije ujedno takav popis i u smislu odredbi ZSSI-a, jer je razlog te pravna posljedica njegova donošenja iznimna dopuštenost članstva obveznika u upravnim vijećima ustanova, odnosno nadzornim odborima izvanproračunskih fondova, ako su isti proglašeni od posebnog interesa, što je inače člankom 18. stavkom 1. ZSSI-a zabranjeno.

Nadalje, člankom 3. stavkom 1. i 2. propisano je tko se sve smatra obveznikom temeljem ZSSI-a.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. propisano je da ispunjenje obveze iz stavka 1. ovoga članka prati tijelo državne uprave nadležno za koordinaciju mjera za sprječavanje korupcije.

Povjerenstvo ističe kako članovi predstavničkog tijela jedinice lokalne i područne (regionalne) samouprave nisu obveznici ZSSI-a te se odredbe ZSSI-a na njih ne primjenjuju, niti njihovo postupanje može predstavljati povod za postupak u kojem bi Povjerenstvo utvrđivalo postojanje povrede toga Zakona.

Povjerenstvo ističe kako su obveze, zabrane i ograničenja, koja obvezuju obnašatelje javnih dužnosti članova predstavničkih tijela jedinica lokalne i područne (regionalne) samouprave, propisane odredbama Zakona o lokalnim izborima („Narodne novine“, broj 144/12., 121/16., 98/19., 42/20. i 144/20.) i Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.,137/15., 123/17. i 98/19.).

Za tumačenje i nadzor nad provedbom odredaba gore navedenih zakona, sukladno članku 10. stavku 5. Zakona o ustrojstvu i djelokrugu tijela državne uprave („Narodne novine“, broj 85/20), nadležno je Ministarstvo pravosuđa i uprave te se stoga podnositeljicu zahtjeva upućuje da se s postavljenim upitom, vezano uz obvezu prijavljivanja vlasništva poslovnih udjela člana predstavničkog tijela jedinice lokalne/područne samouprave u poslovnom subjektu, obrati nadležnom Ministarstvu.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Članovi uprave trgovačkih društava u kojima jedinice lokalne/područne samouprave imaju većinski udio u vlasništvu postali su zakonski obveznici te isti mogu povodom obnašanja navedene dužnosti ostvariti one naknade čiji primitak nije zakonski zabranjen, odnosno suprotan odredbama svih zakona koji ih obvezuju. S obzirom da sukladno odredbama ZSSI-a ne mogu ostvariti primitke koji predstavljaju dodatnu naknadu koja se isplaćuju uz plaću za obnašanje javne dužnosti u tom su dijelu također dužni uskladiti postupanje i s odredbama navedenog Zakona.

Stoga, predsjednik i članovi uprave trgovačkih društava u kojima jedinice lokalne/područne samouprave imaju većinski udio u vlasništvu, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Nadalje, navedeni obveznici mogu primiti dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), naknade troškova korištenja službenog računala i mobitela, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te plaćanje edukacija povezanih s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti.

 Isto tako, iako obveznici nemaju pravo na podmirenje police dopunskog zdravstvenog osiguranja, Povjerenstvo uvažava okolnost da su police osiguranja novih obveznika zaključene prije njihova stupanja na dužnost te da bi raskid ugovora o dopunskom zdravstvenom osiguranju mogao imati štetne posljedice za ugovaratelja osiguranja, te bi stoga obveznik mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI-a na snagu.

 Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana